Illum il-Kunsill adotta ż-żewġ programmi li jikkostitwixxu l-fond tal-UE għall-ġustizzja, id-drittijiet u l-valuri bħala parti mill-qafas finanzjarju tal-UE għall-2021-2027. Il-programmi ser jgħinu biex ikomplu jippromwovu, isaħħu u jħarsu l-ġustizzja, id-drittijiet u l-valuri tal-UE. Ser jappoġġaw aktar żvilupp ta' spazju Ewropew ta' ġustizzja bbażat fuq l-istat tad-dritt, ir-rikonoxximent reċiproku u l-fiduċja reċiproka. Il-pandemija tal-COVID-19 laqtitna b'ħafna modi, minn saħħitna san-nisġa ekonomika u soċjali tagħna, u l-isforzi ta' rkupru ser jibnu l-Ewropa li fiha ser ngħixu għal għexieren ta' snin li ġejjin. Huwa ta' importanza kbira li niżguraw li meta nagħmlu dan insaħħu s-soċjetajiet demokratiċi u miftuħa tagħna, nibnu ġejjieni bbażat fuq il-valuri komuni tagħna u nippromwovu d-dritt taċ-ċittadini tagħna għall-ġustizzja billi niżviluppaw aktar spazju ġudizzjarju modern u li jiffunzjona tajjeb. Il-finanzjament f'dawn il-programmi ser ikun kruċjali biex jgħinna niksbu dan. Francisca Van Dunem, Ministru Portugiż għall-Ġustizzja Il- programm għad-drittijiet u l-valuri ser ikollu baġit ġenerali ta' massimu ta' €1.55 biljun (baġit ta' €641.7 miljun, b'allokazzjoni addizzjonali ta' massimu ta' €912 miljun) u jistabbilixxi erba' objettivi speċifiċi: il-protezzjoni u l-promozzjoni tal-valuri tal-UE il-promozzjoni tal-ugwaljanza u d-drittijiet, inkluż l-ugwaljanza bejn il-ġeneri, il-ġlieda kontra d-diskriminazzjoni u d-drittijiet tat-tfal il-promozzjoni tal-involviment u l-parteċipazzjoni taċ-ċittadini fil-ħajja demokratika tal-UE u s-sensibilizzazzjoni dwar l-istorja komuni Ewropea biex tiġi miġġielda l-vjolenza, b'mod partikolari kontra t-tfal u n-nisa Il- programm għall-ġustizzja ser ikollu baġit ta' €305 miljun u jistabbilixxi erba' objettivi speċifiċi: li jiffaċilita u jappoġġa l-kooperazzjoni ġudizzjarja f'materji ċivili u kriminali u li jippromwovi l-istat tad-dritt, l-indipendenza u l-imparzjalità tal-ġudikatura li jappoġġa u jippromwovi t-taħriġ ġudizzjarju, bil-ħsieb li titrawwem kultura komuni legali, ġudizzjarja u tal-istat tad-dritt li jiffaċilita l-aċċess effettiv u nondiskriminatorju għall-ġustizzja għal kulħadd, inkluż b'mezzi elettroniċi, u li jappoġġa d-drittijiet tal-vittmi tal-kriminalità kif ukoll id-drittijiet proċedurali tal-persuni suspettati u akkużati Pożizzjoni tal-Kunsill fl-ewwel qari u dikjarazzjoni tar-raġunijiet tal-Kunsill dwar ir-regolament li jistabbilixxi l-programm taċ-ċittadini, l-ugwaljanza, id-drittijiet u l-valuri Pożizzjoni tal-Kunsill fl-ewwel qari u dikjarazzjoni tar-raġunijiet tal-Kunsill dwar ir-regolament li jistabbilixxi l-programm għall-ġustizzja Programm dwar id-drittijiet u l-valuri: il-presidenza tal-Kunsill u l-Parlament Ewropew jilħqu qbil proviżorju (stqarrija għall-istampa, 17 ta' Diċembru 2020) Il-programm dwar il-Ġustizzja: il-presidenza tal-Kunsill u l-Parlament Ewropew jilħqu qbil proviżorju (stqarrija għall-istampa, 18 ta' Diċembru 2020) Il-baġit fit-tul tal-UE 2021-2027 u l-pakkett għall-irkupru (informazzjoni ġenerali)